U Maksimir je stigla službena ponuda za Danija Olma i to ni manje ni više nego od moćne Barcelone.

Potvrdu ovakve bombastične vijesti dobili smo od Olmovog zastupnika Andyja Bare.

"Da, istina je, stigla je ponuda za Olma. Vidjet ćemo kako će se stvari razvijati", rekao nam je Bara.

Druga je ovo službena ponuda za Olma koja je stigla u Maksimir za Olma nakon one Borussije (M). Tako su ujedno potvrđeni raniji napisi Sportskih novosti kako Barcelona želi vratiti 'svoje dijete' kući.

Točni financijski detalji ponude nisu poznati, pa se tako još ne zna koliko su točno Katalonci spremni platiti za najskupljeg Dinamovog nogometaša čiju vrijednost Transfermarkt procjenjuje na 35 milijuna eura.

Hoće li Olmo tako napustiti Dinamo već u siječnju i realizirati transfer u Barcelonu i zaigrati uz bok Messiju, Suarezu, Rakitiću? Burno će biti u Maksimiru na samom otvaranju zimskog prijelaznog roka na početku nove kalendarske godine...